
IZVJEŠTAJ O IZVRŠENJU PRORAČUNA ZA 2024.

Godišnji izvještaj o izvršenju proračuna proračunskog korisnika Općinska knjižnica Hrvatska sloga Gradac donosi se u skladu s člankom 81. Zakona o proračunu („Narodne novine“ broj 144/21) i odredbama Pravilnika o polugodišnjem i godišnjem izvještaju o izvršenju proračuna (''Narodne novine'' broj 85/2023).
Sukladno članku 42., stavak 2 iz prethodno navedenog pravilnika te financijskom planu i rebalansu financijskog plana za 2024. slijedi obrazloženje općeg te posebnog dijela proračuna.


Obrazloženje općeg dijela izvještaja o izvršenju financijskog plana proračunskog korisnika:

Obrazloženje ostvarenja prihoda i rashoda, primitaka i izdataka u izvještajnom razdoblju

Prihodi i primici te rashodi i izdaci evidentiraju se na temelju nastanka događaja i priznaju prema kriteriju mjerljivosti i raspoloživosti. Ukupno ostvareni prihodi u 2024. godini iznose 52.736,80€ što je 24,98% manje od plana te 5,65% manje u odnosu na isto razdoblje prethodne godine, te se navedeno najvećim dijelom odnosi na smanjenje sredstava iz nadležnog proračuna za financiranje nefinancijske imovine te zbog manjeg priliva tekućih donacija.

Za razliku od prihoda, rashodi se priznaju na temelju nastanka poslovnog događaja u izvještajnom razdoblju na koje se odnose neovisno o plaćanju. Ukupno ostvareni rashodi poslovanja i izdaci u 2024. godini iznose 40.010,15€ što je 18,01% manje od planiranog te 2,01% manje u odnosu na isto razdoblje prethodne godine. Rashodi za nabavu nefinancijske imovine iznose 10.230,23€ te su za 52,42% manje u odnosu na planirano, a 36,24% u odnosu na isto razdoblje prethodne godine. Razlog smanjenja navedenih rashoda najviše se odnosi na smanjenje rashoda za materijal i energiju, rashoda za usluge i za nabavu nefinancijske imovine jer se u prethodnoj godini opremao novi prostor knjižnice. 
Ukupni rashodi iznose 50.240,38€ što je 28,53% manje u odnosu na tekući plan, odnosno 11,69% u odnosu na prethodnu godinu. 

Razlika između ostvarenih prihoda i rashoda daje višak prihoda i primitaka u iznosu od 2.496,42€. Primitaka od financijske imovine i zaduživanja te izdataka za financijsku imovinu i otplate zajmova (neto zaduživanja) nije bilo.


Obrazloženje prenesenog manjka odnosno viška iz prethodne godine i viška odnosno manjka za prijenos u sljedeću godinu/razdoblje.

U 2023. godini je ostvaren manjak prihoda poslovanja u iznosu od 996,14€ koji je sa manjkom iz prethodnih godina u iznosu od 818,97€ rezultiralo prenesenim manjkom prihoda poslovanja za 2024. u iznosu od 1.815,11€. U tekućoj godini je ostvaren višak prihoda od 2.496,42€ što rezultira ukupnim viškom prihoda poslovanja u iznosu od 681,31€. 
Odnosno, preneseni manjak prihoda i primitaka poslovanja iznosi 1.815,11€, višak prihoda u tekućoj godini iznosi 2.496,42€ što predstavlja ukupni preneseni višak prihoda u iznosu od 681,31€. 



Obrazloženje ostvarenja prihoda i primitaka

Ostvareni prihodi i primici u 2024. godini uspoređeni sa ostvarenjem u prethodnoj godini i sa planiranim na godišnjem nivou prikazani su kako slijedi:  

· Pomoći iz inozemstva i od subjekata unutar općeg proračuna su 8,70% veći u odnosu na plan te 1,86% u odnosu na prethodnu godinu. 
· 6331 – Tekuće pomoći proračunu iz drugih proračuna ostvarene su u iznosu od 1.000,00€ i odnose se na tekuće pomoći iz županijskog proračuna za fin. potporu - Mala knjižnica za velika događanja - faza II. 
· 6332 - Kapitalne pomoći proračunu iz drugih proračuna ostvarene su u iznosu od 6.500,00€ budući da je u tekućoj godini od strane Ministarstva kulture uplaćeno 3.000,00€ za nabavu knjižne i neknjižne građe, dok je za otkup knjiga s A i B liste uplaćeno 3.500,00€. Povećano je u odnosu na planirano, a smanjeno za 3,66% u odnosu na prethodnu godinu jer je u prethodnoj godini dobivena pomoć i za informatičko opremanje knjižnice kojeg u tekućoj godini nije bilo.
· Prihodi od upravnih i administrativnih pristojbi, pristojbi po posebnim propisima i naknadama su manje za 2,58% u odnosu na planirano te 27,38% veće u odnosu na prethodnu godinu.
·  6526 – Obuhvaća ostale nespomenute prihode koje se odnose na prihode po posebnim propisima te su u porastu budući da je u tekućoj godini povećan broj članarina čitaoca.
· Prihodi od prodaje proizvoda i robe te pruženih usluga i prihodi od donacija iznose 741,88€ i manje su za 70,32% u odnosu na planirano te povećani za 16,83% u odnosu na prethodnu godinu. 
· 6631 – Tekuće donacije izvan općeg proračuna iznose 100,00€ i odnose se na donaciju od Hrvatskog Telekoma za natječaj „Generacija Now“. U prethodnoj godini je bilo donacija i od TZ Gradac dok u tekućoj nije, što rezultira ukupnim umanjenjem od 84,25% u odnosu na prethodnu godinu. 
· 6632 – Kapitalne donacije izvan općeg proračuna iznose 641,88€ i odnose se na donacije od Instituta za razvoj i inovativnost mladih. U tekućoj godini je donirana kamera za umjetnu inteligenciju u vrijednosti od 32,18€ i set robota Maqueen Plus V2 i 1 STEM box u vrijednosti 609,70€. 
· Prihodi iz nadležnog proračuna i od HZZO-a temeljem ugovornih obveza su smanjeni za 7,22% u odnosu na prethodnu godinu. Obuhvaćaju:
·  6711 - Prihode iz nadležnog proračuna za financiranje rashoda poslovanja koji su manji za 12,15% u odnosu na planirano te 6,69% veći u odnosu na prethodnu godinu budući da je bilo potrebno više sredstava za podmirenje rashoda koji su planirani iz općih prihoda i primitaka.
· 6712 – Prihode iz nadležnog proračuna za financiranje rashoda za nabavu nefinancijske imovine koji su smanjeni za 77,3% u odnosu na plan, a 64,95% u odnosu na prethodnu godinu budući da je u prethodnoj godini utrošeno više sredstava nadležnog proračuna za opremanje knjižnice.

Obrazloženje ostvarenja rashoda i izdataka

Ostvareni rashodi i izdaci u 2024. godini uspoređeni sa ostvarenjem u prethodnoj godini i sa planiranim na godišnjem nivou prikazani su kako slijedi:  

· Rashodi za zaposlene su smanjeni za 1,90% u odnosu na planirano te povećani za 5,62% u odnosu na prethodnu godinu. Obuhvaćaju:
·  3111 - Plaće za redovan rad koje su u tekućoj godini iznosile 29.799,61€, a razlog povećanja u odnosu na prethodnu godinu se odnosi na povećanje osnovice za izračun plaća djelatnika kao i do porasta koeficijenta za obračun plaća. 
· [bookmark: _Hlk193869402]3121 - Ostali rashodi za zaposlene su 40% manje u odnosu na plan, a manje za 39,89% u odnosu na prethodnu godinu budući da je planirano da će se povećati iznosi naknada, međutim zbog racionalizacije troška nadležnog proračuna isplaćeni su isti iznosi kao prethodnih godina. Razlog smanjenja od 39,89% budući da je u prethodnoj godini bilo pomoći za smrtni slučaj roditelja zaposlenika. 
· 3132 - Doprinosi za obvezno zdravstveno osiguranje su za 1,66% manji u odnosu na plan, a veći za 7,34% u odnosu na prethodnu godinu zbog povećanja bruto plaća.
· Materijalni rashodi su se smanjili za 63,33% u odnosu na planirano, a 36,62% u odnosu na prethodnu godinu. Obuhvaćaju naknade troškova zaposlenima, rashode za materijal i energiju, rashode za usluge te ostale nespomenute rashode poslovanja. 
U odjeljku podskupine naknade troškova zaposlenima su:
· 3211 - Službena putovanja koja su se smanjila za 48,44% u odnosu na planirano jer je u tekućoj godini bilo putnih naloga ravnateljice kojim su pohađani sastanci ravnatelja SDŽ. 
· 3213 – Stručno usavršavanje zaposlenika je ostvareno u iznosu od 35,00€ budući da je u tekućoj godini pohađan dvodnevni Stručni skup „Kad se male ruke slože“ . 
Rashodi za materijal i energiju
· 3221 – Uredski materijal i ostali materijalni rashodi koje obuhvaćaju uredski materijal, literaturu, sredstva za čišćenje i održavanje, za higijenske potrebe i njegu i ostali materijal za potrebe redovnog poslovanja te su smanjeni za 40,16% u odnosu na prethodnu godinu ponajviše zbog kupnje uredskog materijala kojeg je u prethodnoj godini značajno više nabavljeno zbog opremanja novog prostora knjižnice.
· 3224 – Materijal i dijelovi za tekuće i investicijsko održavanje u tekućoj godini iznose 112,85€ i odnose se na utrošak materijala za opremanje novog prostora knjižnice (led paneli i led žarulje).
· 3225 – Sitan inventar i auto gume su smanjeni za 37,41% u odnosu na planirano, a povećani za 38,33% u odnosu na prethodnu godinu.  U tekućoj godini je bilo značajne nabave sitnog inventara koja se također odnosila na opremanje knjižnice (vodilice, vješalice, stalci za knjige i sl.). 
Rashodi za usluge 
· 3231 – Usluge telefona, pošte i prijevoza su smanjenje, što pokazuju i postoci u kojem je vidljivo da se smanjenje od 45,49% odnosi plan, a 36,12% na prethodnu godinu. U tekućoj godini nije bilo potrebe za uslugama prijevoza za dječja natjecanja u robotici kao u prethodnoj godini.
· 3235 – Zakupnine i najamnine su ostvarene u iznosu od 126,56€ i odnose se na hosting cloud Internet stranice.
· 3237 – Intelektualne i osobne usluge obuhvaćaju ugovore o djelu, autorski honorar i ostale intelektualne usluge koje su značajno smanjene i to za 72,27% u odnosu na plan, a 74,07% u odnosu na prethodnu godinu jer u tekućoj godini nije bilo autorskih honorara i ugovora o djelu (za reviziju knjižnične građe) kao prethodne godine prilikom preseljenja knjižnične građe.
· 3238 – Računalne usluge su porasle za 56,40% u odnosu na prethodnu godinu budući da je u tekućoj godini izvršena usluge nadogradnje računalnih programa.
Ostali nespomenuti rashodi poslovanja
· 3293 – Reprezentacija je ostvarena u iznosu od 196,29€ te je smanjena u odnosu na plan kao i na prethodnu godinu. 
· 3295 – Pristojbe i naknade iznose 41,40€ te su iste kao prethodne godine i odnose se na naknadu za hrvatske vode. 
· Rashodi za nabavu nefinancijske imovine iznose 10.230,23€ i smanjeni su za 52,42% u odnosu na plan, a 36,24% u odnosu na izvršenje u 2023. godini.
· 4227 – Uređaji, strojevi i oprema za ostale namjene je ostvarena u iznosu od 641,88€. Navedeno je financirano od strane Instituta za razvoj i inovativnost mladih i odnosi se na kameru za umjetnu inteligenciju u vrijednosti od 32,18€ i set robota Maqueen Plus V2 i 1 STEM box u vrijednosti 609,70€.
· 4241 – Knjige su u tekućoj godini iznosile 9.588,35€ te su veće za 14,14% u odnosu na prethodnu godinu budući da je utrošeno više za nabavu imovine. S Ministarstvom kulture ugovoren je iznos od 3.000,00€ koji se odnosi za nabavu knjižne i neknjižne građe, a za otkup knjiga s A i B liste ugovoren je iznos od 3.500,00€. Utrošak od strane nadležnog proračuna je iznosio 3.013,35€, a iznos od 75€ je financiran iz vlastitih sredstava. 


Što se tiče podataka o stanju novčanih sredstava na računima proračunskog korisnika na početku i na kraju proračunske godine, stanje Ž-R iznosi 0,00€ budući da je Knjižnica Hrvatska sloga 2019. godine prešla na riznicu i koristi jedinstveni račun Općine Gradac. Stoga, sredstva uplaćena u nadležni proračun proračunski korisnik potražuje od nadležnog proračuna. 
Obrazloženje posebnog dijela izvještaja o izvršenju financijskog plana proračunskog korisnika

Sukladno članku 45., Pravilnika o polugodišnjem i godišnjem izvještaju o izvršenju proračuna obrazloženje posebnog dijela se odnosi na obrazloženje izvršenja programa koje se daje kroz obrazloženje aktivnosti i projekata zajedno s ciljevima koji su ostvareni provedbom programa i pokazateljima uspješnosti realizacije tih ciljeva koji se sastoje od pokazatelja učinka i pokazatelja rezultata.

Program: Knjižnica Hrvatska sloga Gradac
Općinska knjižnica „Hrvatska sloga Gradac“ je kulturno-informacijska ustanova čiji je osnivač Općina Gradac. Glavna djelatnost u službi kulture odnosno djelokrug rada odnosi se na stvaranje i jačanje čitalačkih navika od najranije dobi, podršku osobnom kako formalnom tako i specifičnom obrazovanju pojedinaca svih životnih dobi, poticanje kreativnog razvoja pojedinaca, promicanje svijesti o kulturnom identitetu i nasljeđu, suradnja s ostalim institucijama, udrugama i pojedincima. 
To je ustanova koja odabire, nabavlja, odrađuje, čuva i daje na korištenje knjižničnu građu te pruža mnoge raznolike usluge kako aktivnim tako i potencijalnim korisnicima, organizira razna događanja, a sve u cilju promicanja čitalačkih navika i popularizacije knjige te cjeloživotnog učenja.
Knjižnica obavlja djelatnost temeljem Godišnjeg plana i programa koji se donosi za svaku godinu i temelju Zakona o knjižnicama i knjižničnoj djelatnosti, a sve u skladu sa Standardom za narodne knjižnice te međunarodnim IFLA smjernicama. 

Aktivnost: Financiranje redovne djelatnosti - odnosi se na financiranje rashoda za zaposlene te na financiranje materijalnih rashoda 
Kapitalni projekt: Nabava knjiga i opreme – odnosi se kako sam naziv kaže na nabavu imovine koja u knjižnici predstavlja knjige te proizvedenu dugotrajnu imovinu (uređaje, opremu i sl.)

Proračunski korisnik u svom posebnom dijelu izvještaja o izvršenju financijskog plana rashode poslovanja financira iz raznih izvora. Izvori iz općih prihoda i primitaka obuhvaćaju izvore iz nadležnog proračuna, vlastiti prihodi za financiranje rashoda koji su ostvareni od članarina čitaoca te rashodi financirani iz pomoći koje se odnose na pomoći od strane Ministarstva kulture te ostalih subjekata izvan općeg proračuna. 
Rashodi Općinske knjižnice Hrvatska sloga iznose 40.010,15€, a odnose se na rashode za zaposlene, materijalne rashode i rashode za nabavu proizvedene dugotrajne imovine. Iz izvještaja o izvršenju plana vidljivo je da su rashodi u tekućoj godini smanjeni za 18,01% u odnosu na plan za 2024. 
Materijalni rashodi koji su financirani iz nadležnog proračuna su smanjeni u odnosu na tekući plan za 65,75% budući da u tekućoj godini nije bilo potrebe za opremanjem knjižnice te su svi dosadašnji troškovi koji su bili vezani uz isto smanjeni što je rezultat istoga. Rashodi za nabavu nefinancijske imovine su također smanjeni za 52,42% u odnosu na plan, budući da je nadležni proračun, izvor 1.1. trebao utrošiti isti iznos sredstava kao što je dobiven od strane Ministarstva kulture za nabavu knjižne i neknjižne građe, a ne i iznos za otkup. U tekućoj godini racionalnije se raspolagalo s troškovima koje pokriva nadležni proračun. Što se tiče izvora 6.2. i uređaja, strojeva i opreme za ostale namjene dobivena je kapitalna donacija, međutim osim IRIM-a nije bilo priljeva od drugih korisnika izvan općeg proračuna kao što je bilo predviđeno planom. Namjenski dobivena kapitalna donacija odnosila se na kameru za umjetnu inteligenciju u vrijednosti od 32,18€ i set robota Maqueen Plus V2 i 1 STEM box u vrijednosti 609,70€.
Zaključno, što se tiče rada samog proračunskog korisnika Općinska knjižnica „Hrvatska sloga Gradac“ u tekućoj godini nije odstupala od svojih redovnih aktivnosti, projekata ni ciljeva što nije značajno utjecalo na plan i proračun kao u prethodnoj godini kada se opremao novi prostor, instalirala oprema, nabavljao inventar te kada je bilo potrebno provesti ugovor o djelu za reviziju knjižne građe prilikom preseljenja u novi prostor.

Budući da se opći cilj Općinske knjižnice Hrvatska sloga Gradac odnosi na osiguravanje pristupa informacijama, podizanje razine kulturnog života, poticanje čitalačkih navika i cjeloživotnog obrazovanja, razvoj informatičke i informacijske pismenosti, poticanje na suradnju i volontiranje iz svega prethodno navedenog vidljivo je da proračunski korisnik aktivno provodi sve aktivnosti i projekte kako bi se ostvarili ciljevi što pokazuju i rezultati povećanja članarina iz godine u godinu, održavanje raznih radionica, nastupa, promocija knjiga, poetskih večeri, edukacija, predstavljanja knjiga, održavanje raznih gostovanja predavača i slično. 

Stoga, zaključno se može reći da u cilju stvaranja nove čitalačke publike te rasta i zadovoljstva postojeće, organizacijom kulturno-zabavnog programa, obrazovnog i znanstvenog sadržaja, vodeći računa o željama i potrebama prvenstveno korisnika, ali i zajednice općenito Knjižnica potiče lokalno stanovništvo na aktivnost i djelovanje te altruizam i zajedništvo.

